b'\n_START_ARTICLE_\nLietuvos Respublikos u\xc5\xbesienio reikal\xc5\xb3 ministerija\n_START_SECTION_\nTarpukaris\n_START_PARAGRAPH_\n1918\xc2\xa0m. lapkri\xc4\x8dio 3 d. Lietuvos Valstyb\xc4\x97s Tarybos XI-oje sesijoje buvo priimtas nutarimas d\xc4\x97l 9 ministerij\xc5\xb3, tarp j\xc5\xb3 ir u\xc5\xbesienio reikal\xc5\xb3 ministerijos, \xc4\xafsteigimo. T\xc5\xb3 pa\xc4\x8di\xc5\xb3 met\xc5\xb3 lapkri\xc4\x8dio 4 d. prof. Augustinui Voldemarui buvo pavesta sudaryti pirm\xc4\x85j\xc4\x85 laikin\xc4\x85j\xc4\x85 Lietuvos Vyriausyb\xc4\x99. Prof. A. Voldemaras i\xc5\xa1rei\xc5\xa1k\xc4\x97 nor\xc4\x85 u\xc5\xbeimti ne tik Ministro pirmininko, bet ir u\xc5\xbesienio reikal\xc5\xb3 ministro post\xc4\x85 ir tapo pirmuoju u\xc5\xbesienio reikal\xc5\xb3 ministru. Tuo metu svarbiausiu U\xc5\xbesienio reikal\xc5\xb3 ministerijos tikslu buvo atkurtos Lietuvos valstyb\xc4\x97s pripa\xc5\xbeinimas ir siekis pasikeisti Lietuvos diplomatin\xc4\x97mis atstovyb\xc4\x97mis su u\xc5\xbesienio valstyb\xc4\x97mis. Pirmuoju oficialiai pripa\xc5\xbeintu Lietuvos pasiuntiniu u\xc5\xbesienio valstyb\xc4\x97je, Vokietijoje, priimtu su visomis diplomatin\xc4\x97mis privilegijomis, 1918\xc2\xa0m. lapkri\xc4\x8dio 20 d. tapo Jurgis \xc5\xa0aulys. Jis taip pat buvo \xc4\xafgaliotas \xc4\xafkurti Lietuvos atstovyb\xc4\x99 \xc5\xa0veicarijoje, o v\xc4\x97liau ir su Vokietija kariaujan\xc4\x8diose JAV, Anglijoje ir Pranc\xc5\xabzijoje. 1920\xc2\xa0m. liepos 12 d. buvo pasira\xc5\xa1yta Lietuvos ir Soviet\xc5\xb3 Rusijos taikos sutartis, kuria Rusija atsisak\xc4\x97 nuo bet kuri\xc5\xb3 teisi\xc5\xb3 \xc4\xaf Lietuv\xc4\x85. Ministerijoje buvo \xc4\xafvesti diplomatin\xc4\x97je praktikoje \xc4\xafprasti diplomatiniai laipsniai, rangai. Kadangi pagal tuomet\xc4\x99 diplomatin\xc4\x99 praktik\xc4\x85 ambasadori\xc5\xb3 titulais gal\xc4\x97jo vadintis tik did\xc5\xbei\xc5\xb3j\xc5\xb3 valstybi\xc5\xb3 atstovai, auk\xc5\xa1\xc4\x8diausias diplomatinis rangas Lietuvoje iki pat okupacijos buvo nepaprastasis pasiuntinys ir \xc4\xafgaliotasis ministras. 1921\xc2\xa0m. Ministerij\xc4\x85 sudar\xc4\x97 keturi departamentai: Bendrasis (sudarytas i\xc5\xa1 konsulinio ir diplomatini\xc5\xb3 pas\xc5\xb3 skyriaus, buhalterijos, archyv\xc5\xb3 bei bendrosios ra\xc5\xa1tin\xc4\x97s skyri\xc5\xb3\xc2\xa0\xe2\x80\x93 viso 25 darbuotojai); Ryt\xc5\xb3 (7 darbuotojai); Europos Centro (7 darbuotojai) ir Vakar\xc5\xb3 (6 darbuotojai). 123 Lietuvos diplomatai dirbo u\xc5\xbesienyje. Nuo tre\xc4\x8dio de\xc5\xa1imtme\xc4\x8dio pabaigos \xc4\xafsitvirtino pastovi URM strukt\xc5\xabra, kuri\xc4\x85 sudar\xc4\x97 Ministro kabinetas ir trys departamentai: Politikos; Teisi\xc5\xb3 ir administracijos bei Ekonomikos. 1940\xc2\xa0m. prad\xc5\xbeioje URM tur\xc4\x97jo 218 darbuotoj\xc5\xb3, i\xc5\xa1 j\xc5\xb3 123 dirbo centre, 95\xc2\xa0\xe2\x80\x93 pasiuntinyb\xc4\x97se ir konsulatuose u\xc5\xbesienyje. Tarpukaryje Lietuva tur\xc4\x97jo 12 u\xc5\xbesienio reikal\xc5\xb3 ministr\xc5\xb3; buvo \xc4\xafk\xc5\xabrusi 15 pasiuntinybi\xc5\xb3 (kai kurie pasiuntiniai atstovavo Lietuvos interesams i\xc5\xa1kart keliose \xc5\xa1alyse). 1940\xc2\xa0m. sausio 1 d. Lietuva tur\xc4\x97jo 12 karjeros konsulat\xc5\xb3.\n_START_SECTION_\nVeikla okupacijos metu\n_START_PARAGRAPH_\n1940\xc2\xa0m. gegu\xc5\xbe\xc4\x97s 31 d., pritarus tuometiniam LR prezidentui A. Smetonai, u\xc5\xbesienio reikal\xc5\xb3 ministras J. Urb\xc5\xa1ys telegrama Nr. 288 informavo svarbiausias Lietuvos pasiuntinybes u\xc5\xbesienyje, jog okupacijos atveju Lietuvos diplomatin\xc4\x97s tarnybos vadovu skiriamas nepaprastasis ir \xc4\xafgaliotasis ministras Romoje S. Lozoraitis, jo pirmuoju pavaduotoju\xc2\xa0\xe2\x80\x93 nepaprastasis ir \xc4\xafgaliotasis ministras Pranc\xc5\xabzijoje P. Klimas, antruoju\xc2\xa0\xe2\x80\x93 nepaprastasis ir \xc4\xafgaliotasis ministras \xc5\xa0veicarijoje J. \xc5\xa0aulys. Lietuvos diplomatin\xc4\x97 tarnyba tapo vienintele valstybine institucija Lietuvoje, 1940\xc2\xa0m. liepos ir rugpj\xc5\xab\xc4\x8dio m\xc4\x97nesiais protestavusia prie\xc5\xa1 valstyb\xc4\x97s aneksij\xc4\x85. 1940\xc2\xa0m. vasar\xc4\x85 Soviet\xc5\xb3 S\xc4\x85junga \xc4\x97m\xc4\x97si energing\xc5\xb3 \xc5\xbeygi\xc5\xb3 perimti Lietuvos aukso atsargas ir pasiuntinybi\xc5\xb3 pastatus u\xc5\xbesienio valstyb\xc4\x97se. Nepaisant grie\xc5\xbet\xc5\xb3 Lietuvos atstov\xc5\xb3 protest\xc5\xb3, dalis valstybi\xc5\xb3 (Italija, Vokietija, \xc5\xa0vedija ir kai kurios kitos) patenkino neteis\xc4\x97tus soviet\xc5\xb3 reikalavimus. 1940\xc2\xa0m. liepos 23 d. JAV valstyb\xc4\x97s sekretorius Sumner Welles, remdamasis Stimsono doktrina, parei\xc5\xa1k\xc4\x97, kad JAV nepripa\xc5\xbeins Baltijos valstybi\xc5\xb3 inkorporacijos \xc4\xaf SSSR sud\xc4\x97t\xc4\xaf. JAV savo teritorijoje ir toliau leido veikti Lietuvos diplomatiniams atstovams bei atsisak\xc4\x97 perduoti sovietams Lietuvos aukso atsargas. Lietuvos diplomatinei tarnybai iki 1990\xc2\xa0m. pavyko i\xc5\xa1laikyti atstovavim\xc4\x85 svarbiausiose Vakar\xc5\xb3 valstyb\xc4\x97se. Po St. Lozorai\xc4\x8dio mirties diplomatijos vadovo pareigas per\xc4\x97m\xc4\x97 \xc4\xafgaliotasis ministras Va\xc5\xa1ingtone Stasys Antanas Ba\xc4\x8dkis. Nuo 1987\xc2\xa0m. lapkri\xc4\x8dio 15 d. jis perdav\xc4\x97 vadovavim\xc4\x85 atstovybei Va\xc5\xa1ingtone St. Lozorai\xc4\x8diui-jaunesniajam, o pats gr\xc4\xaf\xc5\xbeo \xc4\xaf Pary\xc5\xbei\xc5\xb3. Nuo 1990\xc2\xa0m. u\xc5\xbesienio valstyb\xc4\x97se likusi Lietuvos diplomatin\xc4\x97 tarnyba s\xc4\x97kmingai bendradarbiavo su naujai atgimstan\xc4\x8dios Lietuvos diplomatais, dalijosi savo patirtimi ir ry\xc5\xa1iais, o dalis u\xc5\xbesienyje dirbusi\xc5\xb3 diplomat\xc5\xb3 s\xc4\x97kmingai \xc4\xafsijung\xc4\x97 \xc4\xaf atkurtos Lietuvos Respublikos diplomatin\xc4\x99 tarnyb\xc4\x85.\n_START_SECTION_\nVeikla\n_START_PARAGRAPH_\n\xc5\xa0iandien Ministerijai vadovauja u\xc5\xbesienio reikal\xc5\xb3 ministras. J\xc4\xaf skiria ir atleid\xc5\xbeia Respublikos Prezidentas Ministro pirmininko teikimu. Jis pavaldus Lietuvos Respublikos Seimui, Respublikos Prezidentui ir Ministrui Pirmininkui. U\xc5\xbesienio reikal\xc5\xb3 ministras vadovauja ministerijai, sprend\xc5\xbeia jos kompetencijai priklausan\xc4\x8dius klausimus, pasira\xc5\xa1o tarptautines sutartis, u\xc5\xbetikrina ministerijai priklausan\xc4\x8di\xc5\xb3 teis\xc4\x97s akt\xc5\xb3 \xc4\xafgyvendinim\xc4\x85, teikia \xc4\xafstatym\xc5\xb3 projektus, u\xc5\xbetikrina Lietuvos Respublikos Vyriausyb\xc4\x97s ir Ministro Pirmininko pavedim\xc5\xb3 vykdym\xc4\x85, tvirtinta Strateginio planavimo metodik\xc4\x85, teikia metines ataskaitas, koordinuoja ir kontroliuoja ministerijos administracijos padalini\xc5\xb3 veikl\xc4\x85, taip pat Lietuvos Respublikos diplomatini\xc5\xb3 atstovybi\xc5\xb3, konsulini\xc5\xb3 \xc4\xafstaig\xc5\xb3 ir atstovybi\xc5\xb3 prie tarptautini\xc5\xb3 organizacij\xc5\xb3 veikl\xc4\x85, teikia Respublikos Prezidentui pasi\xc5\xablymus d\xc4\x97l Lietuvos Respublikos nepaprastojo ir \xc4\xafgaliotojo ambasadoriaus, Lietuvos Respublikos nepaprastojo pasiuntinio ir \xc4\xafgaliotojo ministro diplomatini\xc5\xb3 rang\xc5\xb3 suteikimo, o Lietuvos Respublikos Vyriausybei \xe2\x80\x93 d\xc4\x97l diplomatinio atstovo (nepaprastojo ir \xc4\xafgaliotojo ambasadoriaus) skyrimo ir at\xc5\xa1aukimo, nustato viceministr\xc5\xb3 veiklos, ministerijos kanclerio administravimo sritis._NEWLINE_Ministrui jo veikloje pataria politinio pasitik\xc4\x97jimo tarnautojai \xe2\x80\x93 viceministrai. Ministerijoje j\xc5\xb3 negali b\xc5\xabti daugiau nei keturi. Jie organizuoja ir kontroliuoja pavedim\xc5\xb3 vykdym\xc4\x85, teis\xc4\x97s akt\xc5\xb3 projekt\xc5\xb3 rengim\xc4\x85 ir derinim\xc4\x85, ministro pavedimu atstovauja ministrui, pristatydami ir aptardami ministro politines nuostatas ir sprendimus visuomenei._NEWLINE_Lietuvos u\xc5\xbesienio politikai analizuoti, planuoti, formuoti, koordinuoti ir \xc4\xafgyvendinti URM skirta politikos direktoriaus pareigyb\xc4\x97. Jo funkcij\xc5\xb3 vykdymas susij\xc4\x99s su intensyviu auk\xc5\xa1to lygio Lietuvos atstovavimu u\xc5\xbesienyje. Politikos direktorius dalyvauja ministerijos vadovyb\xc4\x97s veikloje, bendradarbiauja su ministerijos administraciniais padaliniais, \xc5\xa1alies ir u\xc5\xbesienio institucijomis, organizacijomis ir individualiais partneriais. Jis taip pat r\xc5\xabpinasi saugumo politikos, bendradarbiavimo su u\xc5\xbesienio \xc5\xa1alimis, j\xc5\xb3 regionais bei tarptautin\xc4\x97mis organizacijomis formavimu, \xc4\xafgyvendinimu ir pl\xc4\x97tojimu, Ryt\xc5\xb3 kaimynyst\xc4\x97s politikos stiprinimu, \xc5\xbemogaus teis\xc4\x97mis ir demokratija, Europos politika, transatlantiniu ir vystomuoju bendradarbiavimu bei parama demokratijai._NEWLINE_Ministerijos administracijos vadovas yra kancleris. Jis koordinuoja ir kontroliuoja ministerijos administracijos padalini\xc5\xb3 veikl\xc4\x85, u\xc5\xbetikrina, kad \xc4\xafgyvendinant ministerijos strateginius veiklos planus optimaliai b\xc5\xabt\xc5\xb3 valdomi ir panaudojami finansiniai, materialiniai, intelektiniai ir informacijos i\xc5\xa1tekliai. U\xc5\xbesienio reikal\xc5\xb3 ministras turi savo patariam\xc4\x85j\xc4\x85 institucij\xc4\x85, vadinama kolegija.\n_START_SECTION_\nVadovyb\xc4\x97\n_START_PARAGRAPH_\nMinisterijai vadovauja LR u\xc5\xbesienio reikal\xc5\xb3 ministras. Nuo 2012 m. gruod\xc5\xbeio m\xc4\x97n. juo yra Linas Linkevi\xc4\x8dius. Viceministrais dirba Neris Germanas, Rolandas Kri\xc5\xa1\xc4\x8di\xc5\xabnas, Andrius Krivas, ministerijos kancler\xc4\x97 - J\xc5\xabrat\xc4\x97 Raguckien\xc4\x97.'